Kirgizijos ir Lietuvos santykiai

Kirgizijos ir Lietuvos santykiai – dvišaliai tarptautiniai santykiai tarp Kirgizijos ir Lietuvos.

Kirgizija Lietuvos nepriklausomybę pripažino 1991 m. rugpjūčio 30 d., dar pati būdama TSRS sudėtyje, o 1991 m. gruodžio 20 d. Lietuvos Aukščiausioji Taryba–Atkuriamasis Seimas priėmė nutarimą, kuriuo pripažįstama Kirgizijos nepriklausomybė. Diplomatiniai santykiai tarp šalių užmegzti 1992 m. liepos 3 d.

Abi šalys yra Jungtinių Tautų narės.

Lietuvai atstovauja nepaprastasis ir įgaliotasis ambasadorius, reziduojantis Kazachstane, o Kirgizijai – nepaprastasis ir įgaliotasis ambasadorius, reziduojantis Baltarusijoje. Vilniuje veikia Kirgizijos garbės konsulatas. Nuo 2009 m. Lietuvos gynybos atašė Kazachstane yra akredituojamas ir Kirgizijoje. Kirgizija nėra paskyrusi savo karinio atstovo Lietuvai.

Lietuvoje 2022 m. pradžioje gyveno 723 Kirgizijos piliečiai, Kirgizijoje 2018 m. — 18 Lietuvos piliečių.

Santykių istorija

Pirmieji kontaktai 
XVIII a. Kirgizijos žemės įėjo į Kokando chanato sudėtį, o 1864 m. pradėtos prijunginėti prie Rusijos imperijos, į kurią jau buvo įjungta Lietuva. Nepaisant aktyvaus kirgizų priešinimosi, visos Kirgizijos žemės galutinai prijungtos 1876 metais.

Santykiai 1918–1940 m. 
Nepraėjus nė dvejiems metams po spalio revoliucijos Rusijoje, Kirgizijoje buvo suformuota sovietinė vyriausybė, tačiau Tarybų Rusijos sudėtyje. Kirgizijos TSR, kaip atskira sąjunginė respublika, suformuota buvo tik 1936 m. gruodžio 5 d. Nėra žinių apie ryšius tarp Lietuvos ir Kirgizijos tarpukariu.

Santykiai Lietuvos okupacijos metais 

Stalino valdymo laikotarpiu Kalinine ir Naryme (Kirgizijos TSR) veikė Podgorlago lagerių grupė, į kuriuos tremti Lietuvos gyventojai.

Tarp 1949 ir 1958 m. Oše esančiame kraštotyros muziejuje dirbo Antanas Poška. Dar kartą Kirgiziją Poška aplankė 1976 m. Aukšti Kirgizijos kalnai traukdavo lietuvių alpinistus, nors nėra žinių, kad Kirgizijos ar Pamyro kalnuose būtų viršūnių su oficialiais lietuviškais pavadinimais.

1989 m. Kirgizijos TSR gyveno 493 lietuviai, o Lietuvos TSR – 118 kirgizų.

Santykiai po 1991 m. 
Kirgizija Lietuvos nepriklausomybę pripažino 1991 m. rugpjūčio 30 d., savo pačios nepriklausomybės paskelbimo išvakarėse. Lietuva Kirgiziją pripažino 1991 m. gruodžio 20 d., o dvišaliai santykiai užmegzti 1992 m. liepos 3 d.

1995 m. sausio 9 d. Lietuvoje lankėsi Kirgizijos užsienio reikalų ministerijos NVS ir Rytų Europos šalių valdybos viršininko pavaduotoja L. Imanalijeva.

2008 m. gegužės 14-15 dienomis Kirgizijoje su oficialiu vizitu lankėsi Kirgizijoje, kur susitiko su Kirgizijos prezidentu Kurmanbeku Bakijevu, ministru pirmininku Igoriu Čiudinovu ir parlamento pirmininku Adahanu Madumarovu, o Biškeke surengti verslo forumai.

2009 m. spalio 8 d. Lietuvoje ketvirtą kartą lankėsi Kirgizijos Respublikos delegacija, vadovaujama žemės ūkio, vandens ūkio ir perdirbimo pramonės ministro Aidaralijev Iskender Rysbekovič, kur susitiko su Lietuvos žemės ūkio viceministru Mindaugu Kuklieriumi.

2015 m. balandžio 30 d. Lietuvos Aukščiausiajame Teisme lankėsi Kirgizijos Respublikos Vidaus reikalų ministro pavaduotojo Kalybeko Ažibekovičiaus vadovaujama delegacija. Susitikime dalyvavo Lietuvos Aukščiausiojo Teismo pirmininkas Rimvydas Norkus, Baudžiamųjų bylų skyriaus pirmininkas Jonas Prapiestis, Civilinių bylų skyriaus pirmininkė Sigita Rudėnaitė, teisėjai Rima Ažubalytė ir Aurelijus Gutauskas.

Tarp šalių pasirašytos sutartys: susitarimas dėl investicijų skatinimo ir apsaugos (2008 m.), sutartis dėl pajamų dvigubo apmokestinimo išvengimo ir mokesčių slėpimo prevencijos (2008 m.), susitarimas dėl vizų režimo panaikinimo diplomatinių pasų turėtojams (2018 m.), susitarimas dėl ekonominio bendradarbiavimo (2018 m.)

Švietimo, mokslo ir technologiniai mainai ir kultūrinis bendradarbiavimas 
Lietuvių kalba paskelbta kirgizų liaudies pasakų, Čingizo Aitmatovo, Šukurbeko Beišenalijevo, Tugelbajaus Sydykbekovo, Alio Tokombajevo kūrinių vertimų. Į kirgizų kalbą išversta lietuvių poetų kūrybos rinkinys, Petro Cvirkos, Eduardo Mieželaičio, Vinco Mykolaičio-Putino, Vlado Mozūriūno, Salonėjos Nėries, Antano Venclovos ir kitų rašytojų kūrinių.

Vytauto Didžiojo Universitete Užsienio kalbų institute yra galimybė mokytis kirgizų kalbos.

2014 m. lapkričio 15-21 d. Baltijos agroverslo instituto kvietimu Lietuvoje lankėsi septyni veterinarijos specialistai iš Afganistano, Pakistano, Tadžikistano ir Kirgizijos.

Ekonominiai santykiai 
2020 m. duomenimis, prekybos apyvarta tarp Lietuvos ir Kirgizijos siekė 73,5 mln. eurų, o Kirgizija buvo 49-a pagal prekybos apimtis Lietuvos prekybos partnerė.

Prekybos balanse vyrauja importas iš Kirgizijos į Lietuvą.
 	
 Eksportas sudaro 32,9 mln. eurų; Kirgizija yra 54-a pagal prekybos apimtis eksporto partnerė.
 Importas sudaro 40,6 mln. eurų; Kirgizija yra 39-a pagal prekybos apimtis importo partnerė. Daugiausiai importuojamos prekės: perlai, brangakmeniai, pusbrangiai akmenys, taurieji metalai, jų dirbiniai (76%); rūdos, šlakai, pelenai (22%); kiti netaurieji metalai (2%).

Pagal tiesioginių užsienio investicijų Lietuvoje dydį Kirgizija yra 59-a (investicijos siekia 0,29 mln. eurų). Lietuvos tiesioginių investicijų dydis Kirgizijoje 2020 m. nebuvo nurodytas.

Pilietiniai mainai

Pasiuntinių ir ambasadorių sąrašas

Pasiuntiniai Lietuvai 
 1996-1997 m. – Borubekas  Aširovas, pirmasis ambasadorius (rezidavo Minske)
 2007-2011 m. (?) – Lidiya Imanalieva
 2011-2015 m. (?) – Erik Asanaliev (rezidavo Minske)
 2016-2019 m. Kubanychbekas Omuralievas

Pasiuntiniai Kirgizijai 
 2004–2007 m. – Romualdas Visokavičius, pirmasis Lietuvos Respublikos ambasadorius Kirgizijai (rezidavo Alma Atoje)
 2008–2010 m. – Romualdas Kozyrovičius (rezidavo Alma Atoje)
 2010–2014 m. – Rokas Bernotas (rezidavo Astanoje)
 2014–2018 m. – Vytautas Naudužas (rezidavo Astanoje)
 nuo 2018 m. – Gintautas Vasiulis (reziduoja Astanoje)

Šaltiniai

Nuorodos 
 Kirgizijos santykiai su Lietuva – Visuotinė lietuvių enciklopedija (vle.lt) Kirgizijos santykiai su Lietuva – Visuotinė lietuvių enciklopedija (vle.lt)
 Kirgizija | Dvišaliai ekonominiai ryšiai su užsienio šalimis | Prekybiniai ekonominiai santykiai | Ekonominė diplomatija | Lietuvos Respublikos užsienio reikalų ministerija (urm.lt) 
 Kirgizija | Dvišalis bendradarbiavimas | Lietuva regione ir pasaulyje | Užsienio politika | Lietuvos Respublikos užsienio reikalų ministerija (urm.lt) 

Lietuvos diplomatiniai santykiai
Kirgizija